Hendecasyllaborum seu Baiarum libri duo/1.31
Ne tu ne pete balneas, Aquosa;
Quin molles iubeas valere Baias
Et litus madidum ebriosque fontis.
Nil illis petulantius lacunis,
Infractum magis impudentiusque.
O iam iam pete balneas, Aquosa,
Et litus tepidum et lacus salubres.
Nil Baiis moderatius severis,
Ad quas palladius chorus migravit,
Migravit studium pudoris omne,
Migrarunt simul attici lepores
Atque artes itidem bonae migrarunt,
His postquam Hippolyte lavavit undis,
Quam Musae erudiere, comitasque
Fovit mesopio sinu, decorque
Atque una pudor arte temperarunt,
Et virtus numeros suos per omnes
Exornans solio suo locavit
Reddentem populo patrique iura.
Hinc mores dominae sequuntur undae,
Ut nil sit mage balneis severum,
Nil Baiis moderatius sit ipsis.
Quocirca cole balneas, Aquosa,
Et litus medicum atque aquas salubres,
Quas et pierides colunt puellae,
Quis et se Cicero Maroque lavit.
Dum hic Anchisiaden canit vagantem,
Ille socraticos refert libellos.